b'\n_START_ARTICLE_\nAntifaschistische Aktion\n_START_PARAGRAPH_\nAntifaschistische Aktion (p\xc3\xa4\xc3\xa4asiallisesti lyh. Antifa Saksassa ja Alankomaissa, AFA Skandinaviassa) on \xc3\xa4\xc3\xa4rivasemmistolainen antifasistinen verkosto, joka toimii useissa Euroopan maissa, Pohjois-Amerikassa, Australiassa ja Keski- ja L\xc3\xa4nsi-Aasiassa. Sill\xc3\xa4 voidaan viitata monenlaisiin antifasistisiin ryhmittymiin. _NEWLINE_Yhdysvalloissa osa Antifan alla toimivista m\xc3\xa4\xc3\xa4rittelee itsens\xc3\xa4 anarkisteiksi, osa marxilaisuuden kannattajiksi, osa saa innoitusta Mustat pantterit -puolueesta tai muualta, kun taas toisille aatteellinen tausta ei ole niin merkitt\xc3\xa4v\xc3\xa4. Antifalla ei ole keskusjohtoa. Sen toimintatavat ovat usein v\xc3\xa4kivaltaisia, ja sen johtajat my\xc3\xb6nt\xc3\xa4v\xc3\xa4t, ett\xc3\xa4 Antifa on valmis k\xc3\xa4ytt\xc3\xa4m\xc3\xa4\xc3\xa4n v\xc3\xa4kivaltaa ket\xc3\xa4 tahansa vastaan, joka k\xc3\xa4ytt\xc3\xa4\xc3\xa4 sit\xc3\xa4 heit\xc3\xa4 vastaan tai hyv\xc3\xa4ksyy rasismin, kunhan v\xc3\xa4kivaltaa k\xc3\xa4ytet\xc3\xa4\xc3\xa4n vihan kitkemiseen. Yhdysvalloissa ryhmien j\xc3\xa4senist\xc3\xa4 monet ovat Y-sukupolveen kuuluvia, paperittomia maahanmuuttajia tai matalapalkka-aloilla ty\xc3\xb6skentelevi\xc3\xa4.\n_START_SECTION_\nTaustaa\n_START_PARAGRAPH_\nAntifaschistische Aktion -liike syntyi alun perin Saksassa vuonna 1932, kun Saksan kommunistinen puolue (KPD) perusti sen vastavoimaksi natsien puolisotilaallisille j\xc3\xa4rjest\xc3\xb6ille. Liike tuli korvaamaan aiemmin samana vuonna kielletty\xc3\xa4 Rotfrontk\xc3\xa4mpferbund-j\xc3\xa4rjest\xc3\xb6\xc3\xa4. Se j\xc3\xa4i kuitenkin hyvin lyhytik\xc3\xa4iseksi, sill\xc3\xa4 natsit tuhosivat sen jo seuraavana vuonna.\n_START_SECTION_\nSaksassa\n_START_PARAGRAPH_\nAntifaschistische Aktion perustettiin uudestaan Saksassa 1980-luvulla vastaamaan \xc3\xa4\xc3\xa4rioikeiston uuteen nousuun. Liike nousi uudelleen samoihin aikoihin my\xc3\xb6s Yhdistyneess\xc3\xa4 kuningaskunnassa._NEWLINE_1990-luvulla Saksan antifasistit harjoittivat monipuolista aktivismia Saksassa: Heill\xc3\xa4 oli nuorten Antifa-ryhmi\xc3\xa4, ammattiyhdistysaktiivien Antifa-ryhmi\xc3\xa4, militantteja Antifa-ryhmi\xc3\xa4, valistusty\xc3\xb6h\xc3\xb6n keskittyvi\xc3\xa4 ryhmi\xc3\xa4 ja muitakin. Antifaan kuuluneet postity\xc3\xb6ntekij\xc3\xa4t kielt\xc3\xa4ytyv\xc3\xa4t jakamasta fasistien propagandaa, katupartiot terrorisoivat fasistijengej\xc3\xa4, tukiryhm\xc3\xa4t auttoivat pakolaisia ja tiedonker\xc3\xa4\xc3\xa4j\xc3\xa4t soluttautuvat uusnatsien joukkoon paljastaen ja h\xc3\xa4iriten n\xc3\xa4iden suunnitelmia._NEWLINE_Liike toimii ymp\xc3\xa4ri Saksaa, ja sill\xc3\xa4 on toimintaa muun muassa Berliinin osavaltiossa ja Nordrhein-Westfalenin osavaltiossa Dortmundin ja Essenin kaupungeissa. Berliiniss\xc3\xa4 Antifalla on yli kymmenen osastoa. Esseniss\xc3\xa4 se k\xc3\xa4ytt\xc3\xa4\xc3\xa4 nimi\xc3\xa4 Rote Antifa [Essen], Rote Antifa ja Rote Antifa NRW._NEWLINE_Berliiniss\xc3\xa4 Antifa on toistuvasti osoittanut mielt\xc3\xa4\xc3\xa4n turvapaikanhakijoiden puolesta ja Pegidaa vastaan. Antifan toimintaa on kritisoitu muun muassa \xc3\xa4\xc3\xa4riliikkeit\xc3\xa4 tutkivien toimesta, koska se on hy\xc3\xb6dynt\xc3\xa4nyt turvapaikanhakijoita ja heid\xc3\xa4n tilannettaan viestinn\xc3\xa4ss\xc3\xa4\xc3\xa4n. Tyypillisesti Antifan j\xc3\xa4senet ovat kuvauttaneet Syyriasta ja Irakista tulleita turvapaikanhakijoita Antifan banderollien kanssa, vaikka maahantulijat eiv\xc3\xa4t ole ymm\xc3\xa4rt\xc3\xa4neet mist\xc3\xa4 on kyse._NEWLINE_Tammikuussa 2015 noin 600 antifasistista mellakoitsijaa rikkoi muun muassa kampaamoliikkeen ja pankin n\xc3\xa4yteikkunoita sek\xc3\xa4 kivitti poliisiautoja ja vandalisoi hallitusrakennuksia Leipzigissa. Kolme poliisiautoa vaurioitui pahoin. Lis\xc3\xa4ksi mellakoitsijat rikkoivat liikennemerkkej\xc3\xa4, heitteliv\xc3\xa4t savupommeja ja ilotulitteita sek\xc3\xa4 maalasivat lukuisia graffiteja, joissa osassa luki muun muassa "Antifa" ja "Stop Pegida". Vain kolme henke\xc3\xa4 pid\xc3\xa4tettiin ja poliisi otti 204 henkil\xc3\xb6n tuntomerkit yl\xc3\xb6s._NEWLINE_Kes\xc3\xa4kuussa 2018 chicagolaisen, vuonna 1967 perustetun Coven-yhtyeen esiintyminen peruttiin Saksassa, koska Antifa syytti heit\xc3\xa4 fasismista. Yhtyeen oli m\xc3\xa4\xc3\xa4r\xc3\xa4 esiinty\xc3\xa4 Berliiniss\xc3\xa4, vaikka yhtye tuomitsee itsekin rasismin ja fasismin. Syyt\xc3\xb6kset johtuivat ilmeisesti siit\xc3\xa4, ett\xc3\xa4 yhtyeen uusi kiertuekitaristi Ricktor Ravensbr\xc3\xbcck eli Richard Lee (soittanut muun muassa The Electric Hellfire Clubissa ja Wolfen Societyss\xc3\xa4) on soittanut aikaisemmin samoissa yhtyeiss\xc3\xa4 Acheronin Vincent Crowleyn kanssa. Crowleyta on aikaisemmin syytetty fasismista, natsismista ja \xc3\xa4\xc3\xa4rioikeistolaisuudesta, joten t\xc3\xa4m\xc3\xa4n kytk\xc3\xb6ksen vuoksi konsertit ilmeisesti peruttiin._NEWLINE_Syyskuussa 2018 suomalaisen Kalmankantaja-metalliyhtyeen esiintyminen peruttiin Black Cult Doctrine -festivaaleilla Saksassa Antifan painostuksen vuoksi.\n_START_SECTION_\nHampurin G20-maiden huippukokouksen mellakointi\n_START_PARAGRAPH_\nSaksan Antifa otti osaa Hampurissa hein\xc3\xa4kuussa 2017 G20-maiden huippukokousta vastustaviin 100 000\xe2\x80\x93200 000 henke\xc3\xa4 koonneisiin mielenosoituksiin, jonne my\xc3\xb6s Ruotsin, Tanskan ja Norjan Antifa-ryhmi\xc3\xa4 kokoontui. Hampurissa j\xc3\xa4rjestettiin useita erillisi\xc3\xa4 mielenosoituksia, joista yksi oli ennen huippukokouuksen alkua j\xc3\xa4rjestetty ja mellakoihin p\xc3\xa4\xc3\xa4ttynyt Welcome to Hell (\'Tervetuloa Helvettiin\'). Ei kuitenkaan ole tiedossa, kuinka moni sen osallistujista oli kytk\xc3\xb6ksiss\xc3\xa4 antifaan. Mielenosoittajat k\xc3\xa4yttiv\xc3\xa4t musta blokki -taktiikkaa. Mielenosoitukset muuttuivat mellakaksi, ja erityisesti Schanzenviertelin kaupunginosassa tapahtui vandalismia ja siell\xc3\xa4 sytytettiin tulipaloja. Schanzenvierteliss\xc3\xa4 rikottiin paljon ikkunoita ja polkupy\xc3\xb6ri\xc3\xa4, ry\xc3\xb6stettiin liikkeit\xc3\xa4 ja poltettiin autoja. Osa tekij\xc3\xb6ist\xc3\xa4 saatiin kiinni, mutta osa my\xc3\xb6s pakeni. Kaiken kaikkiaan 143 ihmist\xc3\xa4 pid\xc3\xa4tettiin. Osa ry\xc3\xb6stelij\xc3\xb6ist\xc3\xa4 oli ammattirikollisia tiirikointitaitoineen. Silminn\xc3\xa4kij\xc3\xb6iden mukaan osa mellakoitsijoista oli Italiasta ja Skandinaviasta._NEWLINE_Mellakoitsijat k\xc3\xa4yttiv\xc3\xa4t my\xc3\xb6s v\xc3\xa4kivaltaa, ja ainakin 213 poliisia loukkaantui. BuzzFeed-uutissivuston hankkimien tietojen mukaan poliisi kuitenkin liioitteli loukkaantuneiden m\xc3\xa4\xc3\xa4r\xc3\xa4\xc3\xa4. Aluksi ilmoitettiin, ett\xc3\xa4 476 poliisia oli loukkaantunut tai sairastunut 22. kes\xc3\xa4kuuta \xe2\x80\x93 10. hein\xc3\xa4kuuta. Nelj\xc3\xa4n mielenosoitusp\xc3\xa4iv\xc3\xa4n aikana heist\xc3\xa4 kuitenkin loukkaantui tai sairastui vain 231, joista 21 ei pystynyt palaamaan t\xc3\xb6ihin seuraavana p\xc3\xa4iv\xc3\xa4n\xc3\xa4. Lis\xc3\xa4ksi joukossa oli lukuisia tapauksia, joiden vammat eiv\xc3\xa4t olleet mielenosoittajien aiheuttamia. Esimerkiksi useita kymmeni\xc3\xa4 mellakapoliiseja k\xc3\xa4rsi nestehukasta._NEWLINE_Paikalla oli kaikkiaan 20 000 poliisia, ja mellakoitsijat yrittiv\xc3\xa4t hy\xc3\xb6k\xc3\xa4t\xc3\xa4 my\xc3\xb6s paikalliselle poliisiasemalle. Vasemmistonuorten varapuheenjohtaja Henrik Jaakkola kritisoi puolestaan poliisin voimank\xc3\xa4ytt\xc3\xb6\xc3\xa4. Mellakoissa tukittiin teit\xc3\xa4 sek\xc3\xa4 kivitettiin poliiseja, ja Hampurin julkinen liikenne ajautui kaaokseen. Poliiseja heiteltiin my\xc3\xb6s lasipulloilla ja heit\xc3\xa4 kohti ammuttiin. Ihmiset eiv\xc3\xa4t p\xc3\xa4\xc3\xa4sseet ty\xc3\xb6paikoilleen. Poliisi varoitti kaupunkilaisia liikkumasta julkisilla paikoilla, kuten metroasemilla, sill\xc3\xa4 sivullisetkin saattavat osua paikalle polttopulloiskujen aikaan. Mellakoitsijat hy\xc3\xb6kk\xc3\xa4siv\xc3\xa4t my\xc3\xb6s tekoja kritisoineiden ja kuvanneiden kaupungin asukkaiden kimppuun, ja tilanne \xc3\xa4ityi niin vaaralliseksi, ett\xc3\xa4 poliisikin ep\xc3\xa4r\xc3\xb6i keskeytt\xc3\xa4\xc3\xa4 ry\xc3\xb6stely\xc3\xa4 ja vandalisointia. Mellakoitsijat kehottivat my\xc3\xb6s joitakin sivullisia liittym\xc3\xa4\xc3\xa4n ry\xc3\xb6stelyyn. Poliisivoimat kertoi my\xc3\xb6hemmin, ett\xc3\xa4 se oli huolissaan my\xc3\xb6s omasta turvallisuudestaan._NEWLINE_Turun sanomat uutisoi, ett\xc3\xa4 liittokansleri Angela Merkel teki monien mielest\xc3\xa4 erheen valitessaan huippukokouksen paikaksi maan toiseksi suurimman kaupungin Hampurin, jossa \xc3\xa4\xc3\xa4rivasemmistolaisella v\xc3\xa4kivallalla on pitk\xc3\xa4t perinteet. Esimerkiksi St. Paulin alueella kaksi kirkkoa majoitti mielenosoittajia._NEWLINE_Poliisi etsint\xc3\xa4kuulutti mielenosoituksen j\xc3\xa4lkeen 104 henkil\xc3\xb6\xc3\xa4, joiden kuvat julkaistiin tiedotusv\xc3\xa4lineiss\xc3\xa4. Ensimm\xc3\xa4inen etsint\xc3\xa4kuulutettu saatiin kiinni vasta joulukuussa, jolloin paljastui, ett\xc3\xa4 h\xc3\xa4n oli \xc3\xa4\xc3\xa4rioikeistolainen videobloggaaja, joka oli mahdollisesti syyllistynyt ry\xc3\xb6stelyyn supermarketissa.\n_START_SECTION_\nMuualla Keski-Euroopassa\n_START_PARAGRAPH_\nAntifaschistische Aktion toimii Sveitsiss\xc3\xa4. Sill\xc3\xa4 on solu Berniss\xc3\xa4 ja se on j\xc3\xa4rjest\xc3\xa4nyt toimintaa my\xc3\xb6s Z\xc3\xbcrichiss\xc3\xa4._NEWLINE_Liike toimii It\xc3\xa4vallassa, jossa sill\xc3\xa4 on Wieniss\xc3\xa4 my\xc3\xb6s feministinen jaosto Rosa Antifa Wien (RAW)._NEWLINE_Unkarissa liike k\xc3\xa4ytt\xc3\xa4\xc3\xa4 nime\xc3\xa4 Antifa-Hungary.\n_START_SECTION_\nSuomessa\n_START_PARAGRAPH_\nEnsimm\xc3\xa4inen suomalainen Antifa perustettiin Turkuun vuonna 1992. Helsingiss\xc3\xa4 perustettiin Antifa vuonna 1994. Paikkana toimi Suomen Demokraattisen Nuorisoliiton (nyky\xc3\xa4\xc3\xa4n Vasemmistonuoret) toimisto. Helsingin Antifa julkaisi 1990-luvulla my\xc3\xb6s lehte\xc3\xa4, jonka levikki oli 2 000 kappaletta. 1990-luvulla useita Aseistakielt\xc3\xa4ytyj\xc3\xa4liiton j\xc3\xa4seni\xc3\xa4 toimi my\xc3\xb6s Antifassa. AFA:n nimiss\xc3\xa4 kirjoitettiin my\xc3\xb6s artikkeleita Kapinaty\xc3\xb6l\xc3\xa4iseen 1990-luvulla. Pian toiminta levisi 1990-luvun puoliv\xc3\xa4liss\xc3\xa4 my\xc3\xb6s Lahteen. Lis\xc3\xa4ksi Joensuussa perustettiin Antifa vuonna 2000._NEWLINE_Antifa Suomi -niminen militantti ryhm\xc3\xa4 aloitti toimintansa 2009, mutta ilmoitti lopettavansa syksyll\xc3\xa4 2015, jolloin se kehotti suomalaisia fasismin vastustajia seuraamaan Varisverkoston toimintaa. Suojelupoliisi ei maininnut j\xc3\xa4rjest\xc3\xb6\xc3\xa4 en\xc3\xa4\xc3\xa4 vuotta aikaisemmin julkaistussa v\xc3\xa4kivaltaista ekstremismi\xc3\xa4 k\xc3\xa4sittelev\xc3\xa4ss\xc3\xa4 raportissaan. Vuoden 2016 lopussa Suojelupoliisi esitti arvion, ett\xc3\xa4 Suomessa on l\xc3\xb6yh\xc3\xa4 Antifa-verkosto, jonka ensisijaisina kohteina ovat Pohjoismainen Vastarintaliike ja Soldiers of Odin. Lis\xc3\xa4ksi Suojelupoliisi arvioi, ett\xc3\xa4 kohteiksi voivat joutua my\xc3\xb6s muut maahanmuuttovastaiset tai oikeistopopulistiset tahot.\n_START_SECTION_\nBenelux-maissa\n_START_PARAGRAPH_\nAlankomaissa Antifaschistische Aktion on perustettu vuonna 1992, ja sen p\xc3\xa4\xc3\xa4paikka on Haag. Se tunnetaan nimill\xc3\xa4 Anti-Fascistische Actie ja AFA Nederland. Paikallisosastoja ovat AFA Amsterdam, AFA Den Haag, AFA Eindhoven, AFA Fryslan, AFA Tilburg, Antifa Utrecht ja AFA Zaandam (lyh. Zantifa)._NEWLINE_Belgiassa Antifalla on toimintaa maan p\xc3\xa4\xc3\xa4kaupungissa Brysseliss\xc3\xa4, jossa sill\xc3\xa4 toimii Antifa Bruxelles- ja Brussels Antifa Straight Edge -ryhmittym\xc3\xa4t.\n_START_SECTION_\nViro ja muut Baltian maat\n_START_PARAGRAPH_\nViron poliisiviranomaisten mukaan militantti Antifa on toiminut maassa vuodesta 2006. T\xc3\xa4t\xc3\xa4 aikaisemmin maassa on toiminut l\xc3\xa4hinn\xc3\xa4 vironven\xc3\xa4l\xc3\xa4isten politiikkaan keskittyneit\xc3\xa4 antifasisteja._NEWLINE_Latviassa antifasistinen liike k\xc3\xa4ytt\xc3\xa4\xc3\xa4 nime\xc3\xa4 Antifa Latvia, ja se pit\xc3\xa4\xc3\xa4 p\xc3\xa4\xc3\xa4paikkanaan maan p\xc3\xa4\xc3\xa4kaupunkia Riikaa._NEWLINE_Liettuassa liike toimii nimell\xc3\xa4 Antifa Lietuva. Sen toiminta k\xc3\xa4ynnistyi Antifa Lietuvan oman ilmoituksen mukaan huolesta siit\xc3\xa4 tilasta, johon maan poliittinen ilmapiiri oli ajautunut S\xc4\x85j\xc5\xabdis-kansalaisliikkeen alkuunpanemana.\n_START_SECTION_\nIt\xc3\xa4-Euroopassa\n_START_PARAGRAPH_\nAntifa toimii T\xc5\xa1ekiss\xc3\xa4, jossa se k\xc3\xa4ytt\xc3\xa4\xc3\xa4 nimityksi\xc3\xa4 Antifa\xc5\xa1istick\xc3\xa1 Acte ja Antifascist Action (lyhennettyin\xc3\xa4 ANTIFAcz, Antifa ja AFA) ja Puolassa. Liike on tullut my\xc3\xb6s Ven\xc3\xa4j\xc3\xa4ll\xc3\xa4 aktiiviseksi 2000-luvulla, joissa sen toiminta liittyy osittain jalkapallojoukkueiden ultratoimintaan. Ven\xc3\xa4j\xc3\xa4ll\xc3\xa4 Antifan ryhmittymi\xc3\xa4 on ottanut osaa eri kaupunkien joukkueiden, kuten Jekaterinburgin, Petroskoin, Irkutskin, Nakhodkan ja Moskovan ultraryhmien kannatustoimintaan. My\xc3\xb6s Valko-Ven\xc3\xa4j\xc3\xa4ll\xc3\xa4 Antifa painottaa toiminnassaan ultrakulttuuria. Siell\xc3\xa4 Antifa toimii Minskiss\xc3\xa4, Or\xc5\xa1assa, Ivatsevit\xc5\xa1yss\xc3\xa4 ja Rudenskissa._NEWLINE_Slovakiassa Antifa on j\xc3\xa4rjest\xc3\xa4nyt jopa tuhat mielenosoittajaa ker\xc3\xa4nneit\xc3\xa4 tapahtumia, joihin on ottanut osaa my\xc3\xb6s T\xc5\xa1ekin ja Unkarin Antifan j\xc3\xa4seni\xc3\xa4. Slovakian antifasistit ovat julkaisseet Internetiss\xc3\xa4 muun muassa Kotleba-puolueen kannattajien nimi\xc3\xa4, osoitteita ja puhelinnumeroita. Slovakian Antifa toimii muun muassa Bratislavassa._NEWLINE_Moldovassa Antifan johtaja Grigore Petrencolle tuomittiin kes\xc3\xa4kuussa 2017 nelj\xc3\xa4n vuoden ja kuuden kuukauden vankeusrangaistus syyskuussa 2015 j\xc3\xa4rjestetyst\xc3\xa4 mellakasta. H\xc3\xa4net tuomittiin my\xc3\xb6s 10 000 leun sakkoihin. Mallakoitsijat pyrkiv\xc3\xa4t hy\xc3\xb6k\xc3\xa4\xc3\xa4m\xc3\xa4\xc3\xa4n Moldovan valtakunnansyytt\xc3\xa4j\xc3\xa4n toimistoon. He olivat varustautuneet ketjuin ja metallisin astaloin. Petrencon lis\xc3\xa4ksi my\xc3\xb6s muita Antifan j\xc3\xa4seni\xc3\xa4 vastaan nostettiin syytteit\xc3\xa4._NEWLINE_Ukrainassa Antifa k\xc3\xa4ytt\xc3\xa4\xc3\xa4 nime\xc3\xa4 Ukraine Antifa. AFA toimii my\xc3\xb6s Sloveniassa.\n_START_SECTION_\nPyreneiden niemimaalla\n_START_PARAGRAPH_\nAntifa on oman ilmoituksensa mukaan j\xc3\xa4rjest\xc3\xa4ytynyt Portugalissa, jossa se k\xc3\xa4ytt\xc3\xa4\xc3\xa4 nime\xc3\xa4 Colectivo Ac\xc3\xa7\xc3\xa3o Antifascista. Se toimii muun muassa Viana do Castelon kaupungissa._NEWLINE_J\xc3\xa4rjest\xc3\xb6ll\xc3\xa4 on toimintaa lis\xc3\xa4ksi Espanjassa. Er\xc3\xa4s Espanjan soluista on nimelt\xc3\xa4\xc3\xa4n Antifa Pirineus, ja se j\xc3\xa4rjest\xc3\xa4\xc3\xa4 s\xc3\xa4\xc3\xa4nn\xc3\xb6llisesti punk-konsertteja La Seu d\xe2\x80\x99Urgellin kaupungissa.\n_START_SECTION_\nBalkanin niemimaalla\n_START_PARAGRAPH_\nAntifa toimintaan kuuluu my\xc3\xb6s Kreikassa jalkapallokulttuuri Ven\xc3\xa4j\xc3\xa4n Antifan tavoin. Soluja toimii muun muassa Io\xc3\xa1nninassa, Ateenassa, Thessalonikissa, Patraksessa ja L\xc3\xa1risassa. Se tunnetaan maassa nimell\xc3\xa4 Anti-Fascist Action for Greece._NEWLINE_Bosnia-Hertsegovinassa Antifa j\xc3\xa4rjest\xc3\xa4\xc3\xa4 muun muassa Mostarissa omaa festivaalia, Antifa Festi\xc3\xa4. Kroatiassa Antifalla on toimintaa \xc5\xa0ibenikiss\xc3\xa4, jossa se t\xc3\xa4rveli elokuussa 2016 patsaan._NEWLINE_Antifa toimii oman ilmoituksensa mukaan Albaniassa ja Bulgariassa.\n_START_SECTION_\nMuualla Euroopassa\n_START_PARAGRAPH_\nIrlannissa liike tunnetaan nimell\xc3\xa4 AFA Ireland ja Anti-Fascist Action Ireland. Se on perustettu vuonna 1991 ja pit\xc3\xa4\xc3\xa4 keskuspaikkanaan maan p\xc3\xa4\xc3\xa4kaupunkia, Dublinia. Sill\xc3\xa4 on solu my\xc3\xb6s Galwayss\xc3\xa4, joka k\xc3\xa4ytt\xc3\xa4\xc3\xa4 nime\xc3\xa4 AFA Galway._NEWLINE_Ranskassa Antifa k\xc3\xa4ytt\xc3\xa4\xc3\xa4 nime\xc3\xa4 Action Antifasciste, ja se kertoo toimivansa muun muassa Calaisissa, Marseillessa ja Pariisin esikaupunkialueilla, joilla se k\xc3\xa4ytt\xc3\xa4\xc3\xa4 nime\xc3\xa4 Action Antifasciste Paris-Banlieue (lyhennettyn\xc3\xa4 AFAPB)._NEWLINE_Vappuna 2017 Pariisissa luokkasotaan yllytt\xc3\xa4neet Antifan j\xc3\xa4senet hy\xc3\xb6kk\xc3\xa4siv\xc3\xa4t poliisin kimppuun itse rakennettuja pommeja ja polttopulloja k\xc3\xa4ytt\xc3\xa4en. Poliisit j\xc3\xa4iv\xc3\xa4t pommien sytytt\xc3\xa4m\xc3\xa4n tulipalon saartamaksi, mutta osa heist\xc3\xa4 my\xc3\xb6s syttyi palamaan.Ainakin kolme poliisia sai vakavia palovammoja. Yhteens\xc3\xa4 kuusi poliisia loukkaantui. Mellakoitsijat sytyttiv\xc3\xa4t irtaimella t\xc3\xa4ytettyj\xc3\xa4 ostosvaunuja tuleen ja ty\xc3\xb6nsiv\xc3\xa4t niit\xc3\xa4 mellakkapoliiseja kohden. My\xc3\xb6s omaisuutta tuhottiin ja poliisia kivitettiin. Mellakkaan osallistui satoja antifasisteja, osa ulkomailta saapuneita. Mellakoitsijat vastustivat Marine Le Peni\xc3\xa4. Tilannetta pyrki rauhoittamaan 9 000 poliisia._NEWLINE_Antifalla on toimintaa oman ilmoituksensa mukaan my\xc3\xb6s Maltalla ja Kyproksella, jolla sen ryhmi\xc3\xa4 ovat Antifa League Cyprus, Antifa Cyprus-Greece ja AntifaAction Nicosia.\n_START_SECTION_\nYhdysvallat\n_START_PARAGRAPH_\nNew Jerseyn osavaltiossa Antifan on luokiteltu harjoittavan maan sis\xc3\xa4ist\xc3\xa4 terrorismia. Politico-sivuston haltuunsa saamien asiakirjojen mukaan Yhdysvaltojen turvallisuusministeri\xc3\xb6 Department of Homeland Security luokittelee muissakin osavaltioissa \xe2\x80\x9dantifaksi\xe2\x80\x9d kutsutun liikkeen toimet \'maan sis\xc3\xa4iseksi terrorismiksi\' (\xe2\x80\x9ddomestic terrorism\xe2\x80\x9d). Viranomaiset syyttiv\xc3\xa4t "anarkistiksi ekstremisteiksi\xe2\x80\x9d kutsumiaan henkil\xc3\xb6it\xc3\xa4 hy\xc3\xb6kk\xc3\xa4yksist\xc3\xa4 poliisia, hallitusta ja poliittisia instituutioita sek\xc3\xa4 kapitalistisen j\xc3\xa4rjestelm\xc3\xa4n, rasismin, fasismin ja yhteiskunnallisen ep\xc3\xa4oikeudenmukaisuuden symboleina pit\xc3\xa4mi\xc3\xa4\xc3\xa4n tahoja vastaan. Yhdysvalloissakin Antifa on hajautettu, ja esimerkiksi CNN:lt\xc3\xa4 kesti kuukausia saada Antifan j\xc3\xa4seni\xc3\xa4 haastatteluun._NEWLINE_Fox Newsin ja The Washington Timesin mukaan Antifaksi kutsuttu ryhmittym\xc3\xa4 on ollut aloitteellinen k\xc3\xa4ytt\xc3\xa4m\xc3\xa4\xc3\xa4n v\xc3\xa4kivaltaa protesteissa. The New York Timesin mukaan Yhdysvaltain antifassa mukana olevat henkil\xc3\xb6t kantavat tuliaseita. Lehden mukaan antifa on syntynyt vastavoimaksi \xc3\xa4\xc3\xa4rioikeistolaiselle ekstremismille. Police Magazine -verkkosivuston mukaan Yhdysvaltain Antifa-ryhm\xc3\xa4t n\xc3\xa4kev\xc3\xa4t nykyisen hallinnon fasistisena diktatuurina, jonka vuoksi ne oikeuttavat k\xc3\xa4ytt\xc3\xa4m\xc3\xa4ns\xc3\xa4 v\xc3\xa4kivallan ja omaisuuden tuhoamisen. Sivuston mukaan Antifan j\xc3\xa4senet my\xc3\xb6s tavallisesti videokuvaavat mielenosoituksiaan ja mellakoitaan ja toisinaan yritt\xc3\xa4v\xc3\xa4t \xc3\xa4rsytt\xc3\xa4\xc3\xa4 kuvattavia henkil\xc3\xb6it\xc3\xa4, jotta he tekisiv\xc3\xa4t jotain laitonta tai sopimatonta tullessaan kuvatuiksi._NEWLINE_Yhdysvalloissa julkisessa keskustelussa on arvuuteltu, milloin Antifan v\xc3\xa4kivalta saa entist\xc3\xa4 aggressiivisempia piirteit\xc3\xa4. New Yorkissa toimivan NYC Antifa -ryhm\xc3\xa4n j\xc3\xa4sen ei kommentoinut voisiko se k\xc3\xa4ytt\xc3\xa4\xc3\xa4 tuliaseita AOL:n toimittajan kysyess\xc3\xa4 asiasta. Redneck Revolt -ryhm\xc3\xa4 on kuitenkin turvannut antifasistisia ryhmi\xc3\xa4 mielenosoituksissa kantamalla kiv\xc3\xa4\xc3\xa4reit\xc3\xa4 mukanaan. Esimerkiksi The New York Times on arvellut, ett\xc3\xa4 aseellisten yhteenottojen mahdollisuus kasvaa koko ajan. Turvallisuusministeri\xc3\xb6 on varoitellut antifasistien ja \xc3\xa4\xc3\xa4rioikeistolaisten keskin\xc3\xa4isest\xc3\xa4 v\xc3\xa4kivallasta huhtikuusta 2016 asti. Kummatkin ryhm\xc3\xa4t ovat muuttuneet v\xc3\xa4kivaltaisemmiksi, suuremmiksi ja enemm\xc3\xa4n yhteenottoja hakeviksi. Ministeri\xc3\xb6 pelk\xc3\xa4sikin, ett\xc3\xa4 jos nationalistit saavat lis\xc3\xa4\xc3\xa4 n\xc3\xa4kyvyytt\xc3\xa4 my\xc3\xb6s Antifa muuttuu v\xc3\xa4kivaltaisemmaksi._NEWLINE_Yhdysvalloissa Antifalla on soluja ymp\xc3\xa4ri maata, muun muassa Virginiassa, Texasissa, Seattlessa, Delawaren piirikunnassa, Harrisburgissa, Raleighissa, Las Vegasissa, New Yorkissa, Philadelphiassa, Chicagossa ja San Franciscossa. New Yorkissa soluja on useita, muun muassa Upstate New York Antifa (Upstate NY Antifa) ja vuonna 2010 perustettu New York City Antifa (New York Antifa). New Jerseyss\xc3\xa4 toimii kolme solua: North Jersey Antifa, South Jersey Antifa ja HubCity Antifa New Brunswick (Middlesexin piirikunnassa). Nebraskan osavaltiossa se toimii nimell\xc3\xa4 Antifascist Action-Nebraska. Mainen osavaltiossa Antifalla on kaksi solua, Southern Maine AntiFa (SoME AntiFa) ja Cental Maine AntiFa (CMaine Antifa). Pohjois-Carolinassa Antifa tunnetaan nimell\xc3\xa4 North Carolina Antifa (NC Antifascists). Floridassa toimii Tampa Bay Antifa._NEWLINE_Helmikuussa 2017 osa Yhdysvaltain Antifa-soluista ja Black Lives Matter -liikkeen aktivisteista kehotti boikotoimaan ruotsalaisen Marduk-yhtyeen konserttikiertuetta ja tarvittaessa turvautumaan v\xc3\xa4kivaltaankin, koska he katsoivat yhtyeen j\xc3\xa4senten olevan uusnatseja. Lis\xc3\xa4ksi he kehottivat toiminaan n\xc3\xa4in my\xc3\xb6s Incantation-yhtyeen osalta. Euroopasta l\xc3\xa4ht\xc3\xb6isin oleva, mutta my\xc3\xb6s Pohjois-Amerikassa ja Australiassa toimiva Metal Blast -metallimusiikkisivusto kirjoitti, ett\xc3\xa4 boikotin argumentit eiv\xc3\xa4t ole pit\xc3\xa4vi\xc3\xa4. Kiertueelta t\xc3\xa4ytyi perua esiintyminen Kaliforniassa, koska poliisi ei pit\xc3\xa4nyt sen j\xc3\xa4rjest\xc3\xa4mist\xc3\xa4 turvallisena paikallisten Antifa-jaostojen esitt\xc3\xa4mien protestien vuoksi. Konsertin j\xc3\xa4rjest\xc3\xa4mispaikkana toimineen Oakland Metro Operahousen ty\xc3\xb6ntekij\xc3\xb6iden \xe2\x80\x93 joista valtaosa on v\xc3\xa4rillisi\xc3\xa4 ja/tai seksuaaliv\xc3\xa4hemmist\xc3\xb6ihin kuuluvia \xe2\x80\x93 mukaan hekin olisivat halunneet, ett\xc3\xa4 konsertti j\xc3\xa4rjestet\xc3\xa4\xc3\xa4n, vaikka Antifa oli pit\xc3\xa4nyt Mardukia suvaitsemattomana yhtyeen\xc3\xa4._NEWLINE_Vastaavasti helmikuussa 2018 norjalaisen Taake-yhtyeen Yhdysvaltoihin suunniteltu konserttikiertue peruttiin Antifan painostuksen vuoksi. Yhtyeen lausunnon mukaan antifa sek\xc3\xa4 antifan kannattajien laiton konserttipaikkojen painostaminen aiheutti lopulta perumisen. Painostukseen liittyi v\xc3\xa4kivallalla uhkailu kiertueen j\xc3\xa4rjest\xc3\xa4ji\xc3\xa4 sek\xc3\xa4 faneja ett\xc3\xa4 kiertueen muita yhtyeit\xc3\xa4 kohtaan.\n_START_SECTION_\nAustralia\n_START_PARAGRAPH_\nAustraliassa ryhm\xc3\xa4 on toiminut aktiivisesti 2010-luvulla muun muassa Brisbanessa. Charles Sturtin yliopiston Australian historian ja politiikan tohtori Troy Whitford on todennut, ett\xc3\xa4 harva Australiassa hyv\xc3\xa4ksyy paikallisen Antifan v\xc3\xa4kivaltaisen toiminnan. H\xc3\xa4n jatkaa, ett\xc3\xa4 Antifa on ollut useimmiten aloitteellinen v\xc3\xa4kivaltaan, kun se on ottanut yhteen Australian kansallismielisten ryhmittymien kanssa. Koska Australian Antifa ei hyv\xc3\xa4ksy vastustamiensa tahojen mielipiteit\xc3\xa4 ja k\xc3\xa4ytt\xc3\xa4\xc3\xa4 v\xc3\xa4kivaltaa niiden vaientamiseen, Whitford toteaa, ett\xc3\xa4 Antifan toiminta on itse asiassa fasistista eik\xc3\xa4 antifasistista. The Sydney Morning Herald -sanomalehden haastattelema nimett\xc3\xb6m\xc3\xa4n\xc3\xa4 pysytellyt Antifan j\xc3\xa4sen kertoikin, ett\xc3\xa4 h\xc3\xa4n saa v\xc3\xa4kivallan k\xc3\xa4ytt\xc3\xa4misest\xc3\xa4 machon adrenaliiniry\xc3\xb6pyn._NEWLINE_Cronulla-mellakoiden vuosip\xc3\xa4iv\xc3\xa4n\xc3\xa4 naamioituneet Antifan mielenosoittajat ymp\xc3\xa4r\xc3\xb6iv\xc3\xa4t anti-islamistisen naismielenosoittajan 20\xe2\x80\x9330 hengen voimin. He uhkailivat Australian lippua kantanutta naista h\xc3\xa4nen ja lipun polttamisella.\n_START_SECTION_\nKanada\n_START_PARAGRAPH_\nAntifa toimii my\xc3\xb6s Kanadassa. Siell\xc3\xa4 se on j\xc3\xa4rjest\xc3\xa4ytynyt Vancouverissa ja Edmontonissa.\n_START_SECTION_\nL\xc3\xa4nsi- ja Keski-Aasia\n_START_PARAGRAPH_\nAntifa toimii Euroopan ja Pohjois-Amerikan lis\xc3\xa4ksi my\xc3\xb6s Aasiassa, ainakin Kazakstanissa ja Turkin suurimmassa kaupungissa Istanbulissa.\n_START_SECTION_\nTaistelu Isis-terroristeja vastaan\n_START_PARAGRAPH_\nAntifan kannattajia on osallistunut Syyrian sis\xc3\xa4llissotaan, jossa he taistelevat ISIS-j\xc3\xa4rjest\xc3\xb6\xc3\xa4 vastaan Pohjois-Syyrian kurdialueella Rojavassa yhdess\xc3\xa4 YPG-joukkojen (Kansan puolustusyksik\xc3\xb6t) kanssa. Antifasisteja on osallistunut muun muassa Raqqan taisteluun. Muiden l\xc3\xa4nsimaalaisten lis\xc3\xa4ksi mukana on ollut my\xc3\xb6s ainakin kaksi kantasuomalaista vapaaehtoista taistelijaa. Kansainv\xc3\xa4linen Antifa ei tue YPG:t\xc3\xa4 eik\xc3\xa4 p\xc3\xa4invastoin, ja kansainv\xc3\xa4lisen vapaaehtoisjoukkueen nimi on muutettu Antifasta YPG Internationaliksi joukkueen j\xc3\xa4senten \xc3\xa4\xc3\xa4nestyksell\xc3\xa4. N\xc3\xa4in p\xc3\xa4\xc3\xa4tettiin, koska nimen\xc3\xa4 Antifa ei en\xc3\xa4\xc3\xa4 edustanut j\xc3\xa4senten maailmankatsomusten monimuotoisuutta.\n_START_SECTION_\nKritiikki\n_START_PARAGRAPH_\nSosiologian professori Ann-Dorte Christensenin mukaan Tanskan AFA:ssa rakennetaan v\xc3\xa4kivaltaan perustuvaa hypermaskuliinista identiteetti\xc3\xa4 muun muassa tappeluilla poliisin kanssa. T\xc3\xa4m\xc3\xa4 on karkottanut naisia liikkeest\xc3\xa4 ja tuottanut homososiaalisen yhteis\xc3\xb6n uusnatsiliikkeen tapaan. Yhteiskuntatieteiden tohtori Jiri Nieminen arvioi Kansan Uutisissa, ett\xc3\xa4 t\xc3\xa4m\xc3\xa4 p\xc3\xa4tee yleisemminkin radikaalivasemmistoon, my\xc3\xb6s Suomessa._NEWLINE_Kalifornialaisen Center for the Study of Hate & Extremism -tutkimuskeskuksen johtaja Brian Levin on todennut, ett\xc3\xa4 Antifa on muuttunut aktiivisemmaksi tullaakseen merkitt\xc3\xa4v\xc3\xa4ksi toimijaksi v\xc3\xa4kivaltaisissa mellakoissa.\n_START_SECTION_\n\xc3\x84\xc3\xa4rioikeiston valeuutisointi\n_START_PARAGRAPH_\nErityisesti Yhdysvalloissa antifa on joutunut \xc3\xa4\xc3\xa4rioikeistolaisen alt-right-j\xc3\xa4rjest\xc3\xb6n valeuutisoinnin kohteeksi. Antifan nimiss\xc3\xa4 on muun muassa perustettu feikkiprofiileja sosiaaliseen mediaan. Kes\xc3\xa4kuussa 2017 antifan nimiss\xc3\xa4 tehdyss\xc3\xa4 valeprofiilissa julkaistu paikkaansapit\xc3\xa4m\xc3\xa4t\xc3\xb6n uutinen antifasistisesta mielenosoituksesta sai Yhdysvaltain Gettysburgissa aikaan alt-rightin kannattajien kokoontumisen, jonka yhteydess\xc3\xa4 yksi \xc3\xa4\xc3\xa4rioikeistolainen Donald Trumpin kannattaja loukkaantui vakavasti vahingonlaukauksesta._NEWLINE_Alt-right levitti my\xc3\xb6s lokakuussa 2017 tapahtuneen Las Vegasin ammuskelun j\xc3\xa4lkeen valeuutisia, joissa ampujalla v\xc3\xa4itettiin olevan kytk\xc3\xb6ksi\xc3\xa4 antifaan. Joulukuussa 2017 lukuisat alt-rightin uutissivustoilla ja sosiaalisessa mediassa levitettiin valeuutista, jonka mukaan antifa olisi Washingtonin osavaltiossa suistanut raiteilta Amtrakin matkustajajunan. Onnettomuus johtui kuitenkin junan liian suuresta nopeudesta. Valeuutista levittiv\xc3\xa4t muun muassa Alex Chernovich ja Alex Jones._NEWLINE_Syksyll\xc3\xa4 2017 Yhdysvalloissa levisi \xc3\xa4\xc3\xa4rioikeiston salaliittoteoria, jonka mukaan antifa aloittaa sis\xc3\xa4llissodan 4. marraskuuta. Mit\xc3\xa4\xc3\xa4n ei kuitenkaan tapahtunut.'